LTFแห่ซื้อ‘GUNKUL’ ตัดขายกอดกำไร80%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กองทุน LTF แห่ซื้อหุ้นจอง GUNKUL บางส่วนขายออกกอดกำไร 80%
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยรายชื่อผู้ที่ได้รับการจัดสรรหุ้นให้กับการกระจายหุ้นครั้งแรก (ไอพีโอ) ของบริษัท กันกุล เอ็นจิเนียริ่ง (GUNKUL) พบว่า มีกองทุนรวมหุ้นระยะยาว (LTF) จำนวนมากที่ได้รับการจัดสรรอยู่ในกลุ่ม 20 อันดับแรก
อันดับ 1 คือ กองทุนเปิดบัวหลวงหุ้นระยะยาว ได้รับการจัดสรร 2.73 ล้านหุ้น คิดเป็น 2.7% ของการเสนอขาย อันดับ 2 กองทุนเปิดบัวหลวงหุ้นระยะยาว 75/25ได้รับการจัดสรร 1.29 ล้านหุ้น คิดเป็น 1.3% และอันดับ 3 คือ กองทุนเปิดเอ็มเอฟซีเพิ่มค่าหุ้นระยะยาว ได้รับการจัดสรร 9.11 แสนหุ้น คิดเป็น 0.9% ของการเสนอขาย
นอกจากนี้ ยังปรากฎรายชื่อกองทุนส่วนบุคคลของนายทองมา วิจิตรพงศ์พันธ์ ผู้ถือหุ้นใหญ่และในฐานะประธานกรรมการบริหาร บริษัท พฤกษา เรียลเอสเตท(PS) เข้าจองซื้อหุ้นGUNKUL ด้วย ในสัดส่วน 8.19 แสนหุ้น สัดส่วน 0.8% ของการเสนอขาย 
น.ส.โศภชา ดำรงปิยวุฒิ์ กรรมการผู้จัดการ บริษัท กันกุลเอ็นจิเนียริ่ง เปิดเผยว่า บริษัทได้ทำการปิดสมุดทะเบียนรายชื่อผู้ถือ หุ้นของบริษัทเมื่อวันที่ 10 พ.ย.ที่ผ่านมา และได้นำเสนอข้อมูลต่อคณะกรรมการบริษัท และพบว่าสัดส่วนการถือครองในส่วนของนักลงทุนสถาบันได้ขายหุ้นเพื่อทำกำไรออกไปบ้างแล้ว ทำให้หุ้นได้เปลี่ยนมือไปสู่ผู้ลงทุนรายบุคคล ซึ่งจะทำให้สภาพคล่องหุ้นของบริษัทดีขึ้น
อย่างไรก็ตาม นับเป็นการเปิดโอกาสให้ผู้ที่ต้องการจองซื้อหุ้นGUNKUL เข้ามาลงทุน เพราะจำนวนหุ้นของบริษัทที่กระจายในตลาดไม่ได้มาก ขณะที่ผลประกอบการของบริษัทในปีนี้จะมีขยายตัวสูงมากจากปีที่ผ่านมา
“การขายหุ้นของกองทุนถือว่าเป็นเรื่องปกติในการบริหารการลงทุนของนักลงทุนสถาบัน เพราะราคาหุ้นของบริษัทหลังเข้าซื้อขายในตลาดหุ้นได้ปรับตัวเพิ่มสูงถึง 80% อย่างไรก็ตาม ยังมีกองทุนถือหุ้นบริษัทอยู่ ในส่วนของรายย่อยมีการเปลี่ยนมือด้วยแต่ก็พบว่ามีบางรายถือโดยไม่มีการขาย” น.ส.โศภชา กล่าว